Padmâvatî
Padmâvatî er en opéra-ballet i to akter af Albert Roussel. Under en rejse til Rajasthan i Indien i 1909 fandt komponisten inspiration til en opera og bestilte librettoen hos orientalisten Louis Laloy (1874-1944).
Operaen blev komponeret 1914-1918, men først uropført 1923 i Paris. Efter at være forsvundet fra det franske operarepertoire efter 1946 blev den genopført 2008 i Paris og Spoleto.
Handlingen foregår omkring år 1300 og bygger på et indisk sagn om den smukke dronning Padmâvatî af Chittorgarh, der hellere ville dø på sin mand, kong Ratan-Sens ligbål end at give efter for ærkefjenden, mogulen Alauddins tilnærmelser.